Cowboy Carter Tour

**Cowboy Carter Tour** (kokonaan **Cowboy Carter and the Rodeo Chitlin’ Circuit Tour**) oli yhdysvaltalaisen laulaja Beyoncén kymmenes konserttikiertue, joka tuki hänen kahdeksatta studioalbumia *[[Cowboy Carter]]* (2024). Kiertue alkoi 28. huhtikuuta 2025 Yhdysvalloista Inglewoodista Kaliforniasta ja päättyi Las Vegasiin Nevadaan 26. heinäkuuta 2025. 

Samoin kun Beyoncén edellinen kiertue Renaissance World Tour, konsertit kestivät suunnilleen kolme tuntia ja ne oli jaettu yhdeksään osaan. Kiertueen tuotanto ja lavastus koostuivat suuresta näytöstä, jonka keskellä oli kolmion muotoinen aukko, joka muodosti viisisakaraisen tähden yläkärjen, joka toimi lavarakenteen pääelementtinä. Lavalla nähtiin myös leijuvia elementtejä, mekaanisia härkiä, pyrotekniikkaa ja robottivarsia. Albumin teemojen mukaisesti konserttien luova ohjaus ja tuotanto perustuivat amerikkalaiseen kulttuuriin sekä countrymusiikin identiteettiin. 

Kiertue sai ylistystä kriitikoilta, ja useat uutistoimistot antoivat sille korkeimmat mahdolliset arvosanat arvosteluissaan. Niissä kiiteltiin erityisesti kiertueen visuaalisuutta, koreografiaa ja Beyoncén esiintymistaitoja. Moni nosti esiin myös esityksen läpi kulkevat yhteiskunnalliset ja kulttuuriset kannanotot. *[[Billboard]]* Boxscoren mukaan Cowboy Carter Tour tuotti 407,6 miljoonaa dollaria 1,6 miljoonasta myydystä lipusta, rikkoen yli 40 ennätystä esiintymispaikoilla ja nousi historian tuottoisimmaksi country-kiertueeksi. 

## Taustaa
Beyoncé lähti Renaissance World Tour -kiertueelle toukokuussa 2023. Siitä tuli historian tuottoisin mustan artistin konserttikiertue. Maaliskuussa 2024 hän julkaisi Cowboy Carter -albumin, joka sai vuoden 2025 Grammy-gaalassa eniten ehdokkuuksia. Albumi nimettiin vuoden albumiksi ja vuoden kantrialbumiksi. Tukeakseen albumia Beyoncé esiintyi NFL:n joulupäivän ottelun väliajalla. Esitys suoratoistettiin Netflixin kautta. 

Beyoncén sosiaalisiin medioihin julkaistiin videoleike, jossa mainittiin päivämäärä 14. tammikuuta 2025 ja vihjattiin konserttikiertueesta. Ilmoitusta kuitenkin lykättiin Kalifornian eteläosassa riehuneiden maastopalojen vuoksi. 1. helmikuuta Netflix twiittasi *”*Sweet Honey Buckiin*”* -kappaleen sanat *”Look at that horse”* (), jolloin fanit huomasivat, että Beyoncén väliaikaesiintymisen loppuun oli lisätty *Cowboy Carter Tour 2025* -teksti. 

Kiertueen nimessä oleva *Chitlin’ Circuit* viittaa yhdysvaltaisiin esiintymispaikkoihin, joissa mustat muusikot esiintyivät Jim Crow -lakien pakottaman rotuerottelun vuoksi. 

## Tuotanto
### Lavastus ja valaistus

Päivä ennen kiertueen aloitusta 27. huhtikuuta 2025 Beyoncé jakoi sosiaalisessa mediassa videon, jossa näkyy kiertueen lava. Lavastus koostuu päälavasta leveällä ja valtavalla näytöstä, jonka keskellä on kolmion muotoinen aukko. Nämä luovat optisen harhan viisikulmaisesta kolmiosta. Toinen lava on kolmionmuotoinen ja se yhdistyy päälavaan kolmella leveällä rampilla: keskellä oleva suora ramppi on varustettu LED-tekniikalla, ja kaksi muuta muistuttavat siksak-kuvion muotoilua. Renaissance World Tour -kiertueelta tutut robottikädet nähdään kiertueella uudestaan, samoin kuin mekaaniset sonnit, pyrotekniikat ja useat leijuvat rakenteet, kuten punainen Cadillac Eldorado ja hevosenkengän muotoinen keinu.

Ensimmäisessä Houstonin konsertissa auto juuttui ilmaan, jonka jälkeen Cadillac Eldorado vaihdettiin kultaiseen mekaaniseen hevoseen.

### Muoti
Kiertueen puvustus koostui pääosin muotitalojen Dsquared2:n, Alexander McQueenin, Oscar de la Rentan ja Dieselin mittatilaustöistä. Stylisteinä toimivat Shiona Turini, Ty Hunter ja Karen Langley asusuunnittelun seuraten countrymusiikin ja lännemuodin henkeä. Beyoncé pukeutui muun muassa Burberryn räätälöityyn vihreään ruudulliseen vartalopukuun, jota täydensivät hapsutetut mokkahousut Swarovskin kristalleilla sekä Loch Greenin jalokivin koristellut saappaat. Näyttävän denim-asun oli suunnitellut Roberto Cavalli, kun taas Thierry Muglerin muotitalon valmistama valkoinen bodysuit, cowboy-hattu ja chaps-housut sisälsivät yli 1740 laserleikattua liimattua hapsua. Moschino loi punavalkoisen länsihenkisen kauluspaitaprintillä varustetun catsuitin, ja Anrealage suunnitteli räätälöidyn LED-mekon, joka heijasti digitaalisia kuvia suoraan asuun. Donatella Versace paljasti käyttäneensä 1 100 tuntia kahden Lontoon konserteissa nähdyn asun valmistamiseen; ensimmäinen oli täysin valkoinen, länsihenkinen chaps-kokonaisuus, joka oli ”päällystetty käsinleikatuilla ja käsin ommelluilla valkoisilla hapsuilla ja kristallein koristellulla bodysuitilla”. Toinen oli ”tilkkuja yhdistelevä ball gown -mekko”, joka oli peitetty Versacen ”ikoniseen barocco-printtiin”.

## Kaupallinen menestys
### Lipunmyynti

Kiertueen lipunmyynnistä vastasi Ticketmaster, jonka verkkosivusto kaatui ”suuren kysynnän” vuoksi. Yhdysvaltojen konserteissa oli myös kolme erilaista ennakkomyyntiä. Mastercardin haltijoille myönnettiin pääsy ennakkomyyntiin Lontoon ja Pariisin konsertteihin.

Kymmenen lisäkonserttia lisättiin kovan kysynnän vuoksi: viides ja kuudes konsertti Lontooseen, viides konsertti sekä Inglewoodiin että East Rutherfordiin, kolmas ja neljäs konsertti Atlantaan sekä kolmas konsertti Pariisiin ja Chicagoon sekä kaksi konserttia Las Vegasiin. Lisäpäivien myötä Beyoncé rikkoi ennätyksen yksittäisen kiertueen suurimmasta konserttimäärästä sekä MetLife Stadiumilla East Rutherfordissa että Mercedes-Benz Stadiumilla Atlantassa. Yleisen lipunmyynnin valmistelun vuoksi fanit ottivat muun muassa vapaapäiviä töistä ja kokosivat tietoa lippujen hinnoista. Isossa-Britanniassa arvioitiin, että 6,2 miljoonaa fania jäisi ilman lippua. *[[Billboard]]in* mukaan kiertueen myynti oli ”vaikuttavaa” ja tuottojen arvioitiin ylittävän 325 miljoonaa dollaria. Kaikki kolme Pariisin konserttia myytiin loppuun muutamassa minuutissa. Konsertteihin myytiin yhteensä 240 000 lippua. Live Nation arvioi, että kiertueen myynti ylitti miljoonan lipun myynnin rajapyykin maaliskuussa 2025, ja että 94 prosenttia lipuista oli myyty.

### Tuotto
*Pollstar* raportoi 12. toukokuuta 2025, että Inglewoodin SoFi Stadiumilla järjestetyistä viidestä ensimmäisestä konsertista oli kertynyt 55,7 miljoonaa dollaria ja lippuja oli myyty 217 143 kappaletta. Keskimääräinen yleisömäärä oli 43 428 per ilta, ja lippujen hinnat vaihtelivat halvimmillaan 50 dollarista aina 801 dollariin. *Billboard* Boxscoren mukaan Beyoncé saavutti historian tuottoisimman yksittäisen konsertin naisartistina, kun taas Cowboy Carter Tour nousi julkaisun historian viidenneksi tuottoisimmaksi kiertuepysähdykseksi – edelle jäivät vain kaksi U2:n Sphere-residenssin osuutta (2023–2024), Harry Stylesin 15 iltaa Madison Square Gardenissa (2022) sekä Take Thatin kahdeksan Wembley Stadiumin konserttia (2011). Kiertue oli sen loppuun mennessä rikkonut yli 40 ennätystä esiintymispaikoilla ja noussut historian tuottoisimmaksi country-kiertueeksi.

## Vastaanotto
Kiertue sai ylistäviä arvosteluja kriitikoilta, jotka kehuivat sen näyttävyyttä ja pitivät sitä jatko-osana Renaissance World Tour -kiertueelle. *[[The Guardian]]* -lehden Armen Graham antoi viisi tähteä viidestä ja kirjoitti, että Beyoncé ”tuo esiin laajan, teatraalisen spektaakkelin, joka ottaa country-musiikin takaisin haltuun ja määrittelee amerikkalaisen identiteetin uudelleen”. Graham kehui myös poliittisia kuvia ja viestejä, kuten  punottuhiuksista Vapaudenpatsaan päätä, pitäen niitä ”sekä symbolisina että polttavan ajankohtaisina”. *[[USA Today]]n* Melissa Ruggeri kirjoitti, että kiertue ”nosti tuotannon uudelle tasolle” ja että ”hänen tyylillinen nopeutensa on vaikuttavaa, kuinka hän voi niin saumattomasti vaihtaa persoonia”. *[[The New York Times]]* nimesi kiertueen kriitikoiden valinnaksi, ja Jon Caramanica kuvaili sitä esitykseksi, joka ”muuttaa haltuunoton, niin henkilökohtaisen kuin musiikillisenkin, riemukkaaksi ilotulitukseksi”. 

*[[Consequence of Sound|Consequence]]* -lehden Wren Graves kehui myös kiertuetta ja kirjoitti: ”Yksikään nykyartisti ei onnistu yhdistämään laulutaitoa, tanssikykyä ja teatraalista näkemystä yhtä murskaavan tehokkaasti.” *[[Gentlemen’s Quarterly|GQ:n]]* Frazier Tharpe ylisti Cowboy Carter Tour -kiertuetta sen kunnianhimoisesta, genrejä yhdistelevästä tuotannosta ja kuvaili sitä ”henkeäsalpaavaksi, tyylilajeja sekoittavaksi esitykseksi”, joka ”vahvistaa hänen asemansa sukupolvensa pelottomimpana live-esiintyjänä”. Hän korosti esityksen laajuutta, johon sisältyi yli 40 kappaletta ja countrya, oopperaa, flamencoa, irlantilaista rivitanssia, elokuvamaisia visuaaleja, kultaisella mekaanisella härällä ratsastamista sekä esiintymisiä hänen tyttäriltään Blue Ivyltä ja Rumilta. Tharpen mukaan kiertue ei ollut ”poikkeama” Beyoncén taiteesta vaan rohkea jatkokehitys hänen perinnölleen. 

*[[Elle]]* -lehteen kirjoittamassaan esseessä Sylvia Obell tarjosi syvällisen analyysin kiertueesta, kuvaten sitä voimakkaaksi ja tinkimättömäksi mustan taiteen ja Yhdysvaltain historian takaisinoton eleeksi. Hän korosti esityksen läpi kulkenutta vaikuttavaa visuaalista symboliikkaa ”rohkeana vastakkainasetteluna niille kertomuksille”, jotka ovat historiallisesti syrjäyttäneet mustien panosta amerikkalaiseen kulttuuriin. Obell kehui myös musiikkityylien ja teatraalisen tarinankerronnan saumatonta yhdistämistä, huomioiden, kuinka esitys palauttaa country-musiikin mustat juuret ja samalla laajentaa amerikkalaisen identiteetin tarinaa. Esseensä lopuksi Obell totesi, että Cowboy Carter on merkittävä taiteellinen kannanotto, joka vahvistaa Beyoncén aseman ”kulttuurisena tienraivaajana, joka ei pelkää käyttää alustaansa aktivismiin ja edustamiseen”.

## Vaikutus
Isossa-Britanniassa kiertueen konsertit käynnistivät cowboy-muoti-ilmiön joka *The Guardianin* mukaan muodosti ”uuden kansallisen pukukoodin”. Muotiketju PrettyLittleThingillä kysyntä ”cowboy-takeista” kasvoi yli 600 prosenttia, ja cowboy-hattujen ja -saappaiden kysyntä nousi vastaavasti 85 prosenttia ja 53 prosenttia. Markkinatutkimusyritys Mintelin vanhempi analyytikko Candace Baldassarre totesi, että kiertue on saanut länsihenkisen estetiikan kokemaan uuden nousukauden muodissa. Lisäksi kiertue nosti hotellihuoneiden hintoja konserttipaikkakunnilla. *[[Essence]]n* Sydney Scott raportoi, että Cowboy Carter Tour -kiertue vauhditti yrittäjyyden aaltoa ja edisti erityisesti mustien naisten johtamia yrityksiä, jotka erikoistuvat länsiteemaisiin vaatteisiin ja asusteisiin. Pienyrittäjät toivat markkinoille teematuotteita, kuten räätälöityjä western-tyylisiä asuja ja cowboy-asusteita, jotka vastasivat kiertueen muotimaailmaa. Myös mustien omistamat brändit kokivat huomattavaa myynnin kasvua, kun fanit etsivät ”uniikkeja, tyylikkäitä” asuja konsertteihin.

## Hyväntekeväisyys
Kiertueen julkistus siirrettiin alun perin tammikuussa 2025 Kalifornian eteläosien maastopalojen vuoksi, minkä seurauksena Beyoncén säätiö BeyGood teki 2,5 miljoonan dollarin ensilahjoituksen Altadenan ja Pasadenan kärsineille alueille. Heinäkuuhun 2025 mennessä BeyGood oli jakanut yli 3 miljoonaa dollaria suorana käteistukena palojen uhreille ja siirtynyt toiseen vaiheeseen, joka keskittyi paikallisten jälleenrakennusjärjestöjen tukemiseen.

## Kappalelista
Kappalelista Inglewoodin konsertista 28. huhtikuuta 2025:

;Osa 1 
#”Ameriican Requiem”
#”Blackbiird”
#”The Star-Spangled Banner”
#”Freedom”
#”Ya Ya” / ”Why Don’t You Love Me”
#”Oh Louisiana”

;Osa 2
#”America Has a Problem”
#”Spaghettii” (sisältää elementtejä kappaleista ”Flawless”, ”Run the World (Girls)” ja ”My Power”)
#”Formation”
#”My House” (sisältää elementtejä kappaleesta ”Bow Down”)
#”Diva” (sisältää elementtejä kappaleista ”Crank That” ja ”TGIF”)

;Osa 3
#”Alliigator Tears”
#”Just for Fun”
#”Protector” (Blue Ivyn ja Rumi Carterin kanssa; sisältää elementtejä kappaleesta ”Dangerously in Love”)
#”Flamenco”

;Osa 4
#”Desert Eagle”
#”Riiverdance”
#”II Hands II Heaven” (sisältää elementtejä kappaleesta ”Tyrant”)
#”Sweet Honey Buckiin’” / ”Pure/Honey” (sisältää elementtejä kappaleesta ”Summer Renaissance”)

;Osa 5
#”Jolene”
#”Daddy Lessons”
#”Bodyguard” (sisältää elementtejä kappaleista ”Blow” ja ”II Most Wanted”)
#”Cuff It” (sisältää elementtejä ”Wetter” remiksistä ja kappaleista ”Dance for You” sekä ”Smoke Hour II”)
#”Tyrant” (sisältää elementtejä kappaleesta ”Haunted”)
#”Thique” (sisältää elementtejä kappaleista ”Say My Name” ja ”Bills, Bills, Bills”)
#”Levii’s Jeans”

;Osa 6
#”Daughter”

;Osa 7
#”I’m That Girl” (sisältää elementtejä kappaleesta ”Apeshit”)
#”Cozy”
#”Alien Superstar”

;Osa 8
#”Texas Hold ’Em” (sisältää elementtejä ”Pony Up” remiksistä ja kappaleesta ”Church Girl”)
#”Crazy in Love” (sisältää elementtejä kappaleista ”I’m a Hustla” ja ”Freakum Dress”)
#”Heated” (sisältää elementtejä kappaleesta  ”Boots on the Ground”)
#”Before I Let Go”

;Osa 9
#”16 Carriages”
#”Amen”

* Inglewoodin konsertista 1. toukokuuta alkaen:
** ”Tyrant”, ”Thique” ja ”Levii’s Jeans” esitettiin kappaleen ”II Hands II Heaven” jälkeen.
** ”Texas Hold ’Em” ja ”Crazy in Love” siirrettiin aloittamaan viides osio konsertista.
** ”Irreplaceable”, ”If I Were a Boy”, ”Single Ladies (Put a Ring on It)” ja ”Love on Top” esitetään kappaleen ”Crazy in Love” jälkeen.
* East Rutherfordin konsertissa 24. toukokuuta Beyoncé esitti pienen pätkän kappaleesta ”That’s Why You’re Beautiful” kappaleiden ”16 Carriages” ja ”Amen” välissä.
* Lontoon konserteissa 5. kesäkuuta lähtien ”Energy” esitettiin kappaleen ”Alien Superstar” jälkeen; kappaletta ”Before I Let Go” ei esitetty.
* Lontoon konserteissa 7. kesäkuuta ja 10. kesäkuuta ”Break My Soul” esitettiin.
* Lontoon konsertissa 16. kesäkuuta esitettiin mukautettu versio kappaleesta ”That’s Why You’re Beautiful” konsertin lopussa.
* Saint-Denisin konsertissa 19. kesäkuuta ”II Most Wanted” esitettiin Miley Cyruksen kanssa.
* Saint-Denisin konsertissa 22. kesäkuuta ”Crazy in Love”, ”Niggas in Paris”, ”Drunk in Love” ja ”Partition” esitettiin Jay-Z:n kanssa.
* Houstonin konsertissa 29. kesäkuuta ja Landoverin konserteissa 4. heinäkuuta ja 7. heinäkuuta kappaletta ”16 Carriages” ei esitetty.
* Atlantan konserteissa 13. heinäkuuta ja 14. heinäkuuta ”Crazy in Love” esitettiin Jay-Z:n kanssa, kuka esitti myös kappaleen ”Public Service Announcement”. Myös kappaleet ”Drunk in Love” ja ”Partition” esitettiin.
** 14. heinäkuuta pidetyssä konsertissa Jay-Z esitti myös kappaleen ”I Just Wanna Love U (Give It 2 Me)”.
* Las Vegasin konsertissa 26. heinäkuuta:
** ”Sweet Honey Buckiin’” / ”Pure/Honey” esitettiin Shaboozeyn kanssa.
** ”Crazy in Love” esitettiin Jay-Z:n kanssa, kuka esitti myös kappaleen ”Niggas in Paris”.
** ”Lose My Breath” ja ”Bootylicious” esitettiin potpurissa kappaleen ”Energy” kanssa yhdessä Kelly Rowlandin ja Michelle Williamsin kanssa.

## Konsertit

## Katso myös
* *[[Cowboy Carter]]*

## Huomioita

## Lähteet